Aprovació de l'acta anterior (annexa).
Propostes de resolució sobre les reclamacions 24/2015, 29/2015 i 5/2016 (annexes).
Informe sobre les reunions celebrades.
La presidenta obre la sessió, pregunta si tots els membres han pogut consultar l'acta del Ple que es va celebrar els dies 21 i 22 de gener de 2016, que ha estat prèviament distribuïda als membres.
La presidenta demana si hi ha propostes d'esmenes a introduir en els textos.
Es proposen esmenes tècniques per part de la presidenta i el vocal Josep Mir.
Propostes de resolució sobre les reclamacions 24/2015, 29/2015 i 5/2016
La presidenta i ponent de la proposta de resolució corresponent a la Reclamació 24/2015 exposa els aspectes més rellevants i que destaquen en aquest supòsit a pesar que es tracta d'una finalització amb acord de mediació.
Es debaten elements sobre aquesta forma de finalització del procediment i es formulen propostes al text per part del vicepresident, el senyor Oriol Mir, i el vocal Josep Mir.
El ponent de les propostes de resolucions corresponents a les Reclamacions 29/2015 i 5/2016 exposa els aspectes més destacats d'ambdós casos, essent el primer una finalització amb acord de mediació assolit per les parts i el segon, un cas d'inadmissió.
Es plantegen esmenes als textos per part de la presidenta i el vicepresident, havent estat ja incorporades les consideracions del vocal Josep Mir.
Informe sobre les reunions celebrades
La presidenta informa de la reunió institucional que va tenir lloc el divendres passat amb el nou secretari de la Transparència, el senyor Jordi Foz, al qual se li va traslladar el Balanç de les actuacions de la Comissió i les principals necessitats.
Informe sobre el Projecte d'ordre CLT/ /2016 per la qual s'aproven, es modifiquen i es deroguen taules d'avaluació i accés documental
S'acorda incloure, per motius d'urgència, un punt a l'ordre del dia, amb l'acord de tots els membres de la Comissió, que és l'Informe sobre el Projecte d'ordre CLT/ /2016 per la qual s'aproven, es modifiquen i es deroguen taules d'avaluació i accés documental.
La proposta d'informe ha estat elaborada pel vicepresident de la Comissió que n'exposa el seu contingut, tant respecte els aspectes generals com l'anàlisi concreta d'algunes de les taules d'avaluació i accés documental.
L'informe va ser sol·licitat en el marc del tràmit d'audiència pública del Projecte d'Ordre CLT/ /2016 per la qual s'aproven, es modifiquen i es deroguen taules d'avaluació i accés documental.
Es debat el contingut de l'informe i es proposa alguna esmena per part de la presidenta de la Comissió.
La vocal Teresa Perelló assenyala que seria convenient revisar alguns aspectes del Manual de mediació de la GAIP ara que es disposa de més experiència en la celebració de sessions de mediació.
La presidenta recull el seu parer de cara a incloure aquest punt en un dels propers Plens, un cop estudiats amb detall els elements que puguin ser susceptibles de consideració.
S'acorda modificar la data de la reunió del proper Ple atès que el dia 4 de febrer de 2016 diferents membres de la GAIP i del personal de suport participaran o assistiran a la Jornada sobre El dret d'accés a la informació pública que s'ha organitzat conjuntament amb la Federació de Municipis de Catalunya, l'Associació Catalana de Municipis i el Col·legi de Secretaris, Interventors i Tresorers de l'Administració Local i que per tant, aquest tingui lloc el proper dimarts dia 2 de febrer de 2016.
D'altra banda, la presidenta informa també que s'ha rebut una invitació a participar en l'elaboració d'un llibre de Comentarios a la Ley 19/2013, de 9 de diciembre, de Transparencia y Acceso a la Información Pública y Buen Gobierno, per part del professor Antonio Troncoso que n'és el coordinador.
Es debat l'interès del projecte i es proposa plantejar la participació per part del vicepresident i el vocal Josep Mir, en l'anàlisi d'aspectes puntuals com el silenci administratiu, els convenis de col·laboració o l'aplicació del sistema de garanties de la transparència a les persones que tenen la condició d'interessat en el procediment administratiu.
El vicepresident de la Comissió informa de la seva participació en el XI Congrés de l'Associació Espanyola de Professors de Dret Administratius que tindrà lloc els propers dies 5 i 6 de febrer a Saragossa i destaca la ponència del professor Isaac Martín, de la Universitat de Castella-La Manxa en l'àmbit de la transparència.
En darrer terme, la presidenta informa que aquesta setmana ha tingut lloc una reunió de coordinació amb els Serveis Administratius de la Comissió i la Secretària Tècnica a fi d'establir circuits interns de gestió de la informació, de control de la tramitació de les reclamacions i atribució de responsabilitats per a una millor coordinació interna.
Així mateix, per a una millor organització del funcionament de la Comissió s'aprova traslladar els plens setmanals a dimecres al matí a partir del segon trimestre de l'any.